Kaitsepolitsei hinnangul on selle komitee tegevus selgelt Eesti-vastane, sest püüab välisriikide silmis mustata Eesti Vabariiki ja õhutada vaenu eestlaste ja Eestis elavate venelaste vahel. Arvestades Eesti-Vene mitte just eriti  sõbralikke suhteid, ei ole ka kahtlust, kes sellise komitee tegevust toetab. Rääkis ju Vene Föderatsiooni välissuhete komitee esimees M. Margelov alles üpris hiljuti Eestist kui riigist, kus fašistid jalutavad vabalt ringi ja püstitavad SS-lastele mälestusmärke.  Enne kui rääkida fašismi taassünnist Eestis, tuleks kõigepealt selgeks teha, mida siis nimetab Antifašistlik Komitee fašismiks, mille taassünni pärast ta nii mures on? Teatavasti sellist parteid, mille ideoloogia oleks vastanud või vastaks  klassikalise fašistliku partei (nt Itaalia fašistlik partei või Saksa natsionaalsotsialistlik partei) ideoloogiale Eestis kunagi eksisteerinud ei ole. Isegi 1930-ndatel aastatel Eestis eksisteerinud Eesti Vabadussõjalaste Liit oli oma ideoloogia poolest fašismist õige kaugel. Seetõttu on fašistliku ideoloogia taassünnist Eestis veidi naljakas rääkida.